Rådets forordning (EF) nr. 152/2003

af 27. januar 2003

om ændring af de antidumpingforanstaltninger, der indførtes ved forordning (EF) nr. 299/2001 vedrørende importen af kaliumpermanganat med oprindelse i Folkerepublikken Kina

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1) ("grundforordningen"), særlig artikel 11, stk. 3,

under henvisning til forslag fra Kommissionen forelagt efter høring af det rådgivende udvalg, og

ud fra følgende betragtninger:

A. PROCEDURE

1. Gældende foranstaltninger

(1) I februar 2001 indførte Rådet ved forordning (EF) nr. 299/2001(2) en endelig antidumpingtold på importen af kaliumpermanganat med oprindelse i Folkerepublikken Kina ("Kina"). Tolden tog form af en specifik told.

2. Indledning

(2) Den 13. juni 2002 offentliggjorde Kommissionen en meddelelse ("indledningsmeddelelsen") i De Europæiske Fællesskabers Tidende(3) om indledning af en delvis interimsundersøgelse af antidumpingforanstaltningerne vedrørende importen til Fællesskabet af kaliumpermanganat med oprindelse i Kina.

(3) Kommissionen indledte undersøgelsen på eget initiativ for at undersøge, om de gældende foranstaltninger var velegnede. Den gældende foranstaltning i form af en specifik antidumpingtold tager ikke hensyn til situationer, hvor de indførte varer er blevet beskadiget inden overgangen til fri omsætning.

3. Undersøgelse

(4) Kommissionen underrettede officielt de eksporterende producenter, importører og brugere, som den vidste var berørt af sagen, og deres sammenslutninger samt repræsentanterne for det pågældende eksportland og EF-producenterne om indledningen af proceduren. Interesserede parter fik lejlighed til at give deres mening til kende skriftligt og anmode om at blive hørt mundtligt inden for den frist, der var fastsat i indledningsmeddelelsen.

(5) En række eksporterende producenter i det pågældende land samt producenter, importører og forhandlere i Fællesskabet tilkendegav deres synspunkter skriftligt. Alle parter, der anmodede herom inden for ovennævnte frist, og som påviste, at der var særlige grunde til, at de burde høres, fik mulighed for at blive hørt mundtligt.

(6) Kommissionen indhentede og efterprøvede alle oplysninger, som den anså for nødvendige for at fastslå, om de gældende foranstaltninger var velegnede.

B. RESULTATERNE AF UNDERSØGELSEN

(7) Artikel 145 i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(4) fastslår, at med henblik på fastsættelse af toldværdien fordeles den pris, der faktisk er betalt eller skal betales, når de pågældende varer er blevet beskadiget inden overgangen til fri omsætning.

(8) For at undgå, at der opkræves for meget antidumpingtold, bør den specifikke told i tilfælde af beskadigede varer reduceres med en procentsats svarende til fordelingen af den pris, der faktisk er betalt eller skal betales.

(9) EF-producenterne hævdede, at udtrykket "beskadiget" var for vagt og kunne fortolkes meget bredt, hvilket kunne føre til omgåelse af foranstaltningerne eller endda gøre antidumpingtolden virkningsløs. Det blev fremført, at når toldmyndighederne anså en vare for at være beskadiget, burde der indhentes en uafhængig ekspertudtalelse om spørgsmålet for at undgå omgåelse af foranstaltningerne.

(10) Det skal bemærkes, at værdifastsættelsen af varer, beskadigede eller ej, foretages af toldmyndighederne ifølge veletablerede regler i EF-toldkodeksen, som ikke åbner mulighed for brede fortolkninger, der kunne gøre antidumpingtolden virkningsløs. I betragtning af disse veletablerede regler er der ikke behov for at fastsætte særlige bestemmelser for varer, der er omfattet af antidumpingforanstaltninger. Anmodningen om at indføre en forpligtelse til at indhente en ekspertudtalelse afvises derfor.

(11) Det konkluderes derfor i mangel af underbyggede argumenter fra de interesserede parter, at i tilfælde, hvor varerne er blevet beskadiget inden overgangen til fri omsætning, og den pris, der faktisk er betalt eller skal betales, derfor fordeles med henblik på at fastsætte toldværdien, reduceres den specifikke told med en procentsats svarende til fordelingen af den pris, der faktisk er betalt eller skal betales -

UDSTEDT FØLGENDE FORORDNING:

Artikel 1

I artikel 1 i forordning (EF) nr. 299/2001 tilføjes følgende stykke:

"4. I tilfælde, hvor varer er blevet beskadiget før overgangen til fri omsætning, og hvor den pris, der faktisk er betalt eller skal betales, derfor fordeles med henblik på fastsættelse af toldværdien i henhold til artikel 145 i Kommissionens forordning (EØF) nr. 2454/93, reduceres det toldbeløb, der er beregnet på grundlag af de ovenfor anførte beløb, med en procentsats svarende til fordelingen af den pris, der faktisk er betalt eller skal betales."

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. januar 2003.

På Rådets vegne

G. Papandreou

Formand

(1) EFT L 56 af 6.3.1996, s. 1. Senest ændret ved forordning (EF) nr. 1972/2002 (EFT L 305 af 7.11.2002, s. 1).

(2) EFT L 44 af 15.2.2001, s. 4.

(3) EFT C 140 af 13.6.2002, s. 12.

(4) EFT L 253 af 11.10.1993, s. 1. Senest ændret ved forordning (EF) nr. 444/2002 (EFT L 68 af 12.3.2002, s. 11).